
Előterjesztés

a közterület-használat rendjéről szóló önkormányzati rendelet megalkotásáról

Tisztelt Képviselő-testület!

A Jászapáti Városi Önkormányzat Képviselő-testületének a közterület-használat rendjéről szóló 15/1997. (VI. 19.) önkormányzati rendeletét (a továbbiakban: Rendelet) 1997-ben alkották meg. Időközben bekövetkezett jogszabályi változások indokolttá tették a rendelet hatályon kívül helyezését és ezzel egyidejűleg új rendelet megalkotását ebben a témában.
A Rendelet preambuluma olyan törvényekre utal, amelyet hatályon kívül helyeztek. Azonban a jogalkotásról szóló 2010. évi CXXX. törvény 8. § (2) bekezdése kimondja, hogy nem lehet módosítani többek között „a rendelet bevezető részét”.

A Kúria a Köf.5032/2014/3. számú határozatában rámutatott arra, hogy a felhatalmazó rendelkezések önkormányzati rendelet bevezetőjében való pontos megjelölése az önkormányzati rendeletalkotás fontos garanciája. A Kúria az említett határozatában arra az álláspontra jutott, hogy amennyiben rossz törvényi hivatkozás szerepel egy rendelet preambulumában, akkor a rendeletet hatályon kívül kell helyezni és új rendeletet kell megalkotni.
Magyarország Alaptörvényének 32. cikk (1) bekezdésének a) pontja értelmében, valamint az Alaptörvény 32. cikk (2) bekezdése értelmében a helyi önkormányzat a helyi közügyek intézése körében a törvény keretei között feladatkörében eljárva a helyi önkormányzat törvény által nem szabályozott helyi társadalmi viszonyok rendezésére önkormányzati rendeletet alkot.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen a településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása).

A fentiek értelmében szükséges új rendelet megalkotása, melynek tervezetét jelen előterjesztés melléklete tartalmazza.

Kérem a Tisztelt Képviselő-testületet az előterjesztést megtárgyalni, a rendelet-tervezetet elfogadni szíveskedjenek!

Jászapáti, 2019. február 7.







Tisztelettel:

Biróné dr. Boros Anikó
jegyző
Előzetes hatásvizsgálat

a közterület-használat rendjéről szóló önkormányzati rendelet megalkotásához

A jogalkotásról szóló 2010. évi CXXX. törvény a jogalkotó számára előírja, hogy előzetes hatásvizsgálat elvégzésével mérje fel a szabályozás várható következményeit a meghatározott szempontok alapján.

A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen:
· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.
Társadalmi hatások: A rendelet-tervezet a jelenlegi közterület-használat rendjének fenntartását szolgálja, ezért társadalmi hatását tekintve változást nem okoz.
Gazdasági, költségvetési hatások: A korábbi közterület-használat rendjéről szóló rendeletekhez képest negatív változás nem történik.
Környezeti, egészségi következmények: A rendeletben foglaltak végrehajtásának környezetre gyakorolt hatása, illetve egészségi következménye nincs.
Adminisztratív terheket befolyásoló hatások: A rendelet megalkotásával az adminisztráció nem emelkedik, a jelenlegi apparátussal ellátható.
A jogszabály megalkotásának szükségessége, a jogalkotás elmaradásának várható következményei: A közterület-használat rendjéről szóló rendelet aktualizálása az időközben bekövetkezett jogszabályváltozások miatt indokolt. A jogalkotás elmaradásának következménye a jogszabálysértő állapot fenntartása.
A jogszabály alkalmazásához szükséges személyi, szervezeti, tárgyi és pénzügyi feltételeket: A rendelet elfogadása nem jár személyi, szervezeti, tárgyi és pénzügyi többlettel.
Indokolás

a közterület-használat rendjéről szóló önkormányzati rendelet megalkotásáról

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

1-2. §-ához
A rendelet-tervezet e szakaszai tartalmazzák a rendelet hatályára vonatkozó, valamint értelmező rendelkezéseket.

3. §-ához
A rendelet-tervezet e szakasza tartalmazza a közterület használatára vonatkozó előírásokat.
4-5. §-aihoz
A rendelet-tervezet e szakaszaiban meghatározásra kerültek a közterület-használat engedélyezésének szabályai.
6-7. §-aihoz
A rendelet-tervezet e szakaszaiban meghatározásra kerültek a közterület-használatért fizetendő díjakra, valamint a díjfizetési kötelezettség alóli mentességre vonatkozó rendelkezések.
8. §-ához
A rendelet-tervezet e szakasza tartalmazza a közterület-használat megszüntetésére és az engedély megvonására vonatkozó rendelkezéseket.

9. §-ához
A rendelet-tervezet e szakasza tartalmazza a közterület engedély nélküli használatának jogkövetkezményeire való utalást.

10. §-ához
A rendelet hatálybalépéséről rendelkezik.

11. §-ához
A közösségi együttélés alapvető szabályairól és ezek megszegésének jogkövetkezményeiről szóló 11/2014. (VII. 25.) önkormányzati rendelet 9/B. §-ának módosítására tartalmaz rendelkezést.

12. §-ához
A korábbi közterület-használat rendjéről szóló 15/1997. (VI. 19.) önkormányzati rendelet hatályon kívül helyezéséről rendelkezik.

1. számú mellékletéhez
A közterület-használati díjak mértékére vonatkozó díjtételeket sorolja fel.

2. számú mellékletéhez

A közterület-használathoz szükséges formanyomtatványt tartalmazza.

Jászapáti, 2019. február 7.

Biróné dr. Boros Anikó
jegyző
Jászapáti Városi Önkormányzat Képviselő-testületének

.../2019. (...) önkormányzati rendelete 

A közterület-használat rendjéről

A Jászapáti Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában, az Alaptörvény 32. cikk (1) bekezdés a) pontjában meghatározott feladatkörében eljárva, a következőket rendeli el:

I. Általános rendelkezések

1. A rendelet hatálya

1. §
(1) A rendelet területi hatálya Jászapáti Város közigazgatási területére terjed ki.

(2) A rendelet személyi hatálya természetes személyekre, jogi személyekre és jogi személyiséggel nem rendelkező, más szervezetekre egyaránt kiterjed.

2. Értelmező rendelkezések

2. §
E rendelet alkalmazása tekintetében:

1. Közterület: közhasználatra szolgáló minden olyan állami vagy önkormányzati tulajdonban álló földterület, amelyet az ingatlan-nyilvántartás ekként tart nyilván. Egyéb ingatlanoknak a közhasználat céljára átadott területrészére - az erről szóló külön szerződésben foglaltak keretei között - a közterületre vonatkozó rendelkezéseket kell alkalmazni. 

2. közterület eredeti állapota: a közterület használatának, igénybevételének megkezdésekor fennálló állapot.
II. A közterület-használat engedélyezése, a közterület igénybevétele

3. A közterület használatára vonatkozó előírások

3. §
(1) A közterületet rendeltetéstől eltérően használni közterület-használati engedély alapján lehet, melyet a rendelet 2. számú mellékletében meghatározott formanyomtatványon kell a közterület használat előtt legalább 15 nappal korábban benyújtani a Jászapáti Polgármesteri Hivatal Műszaki Osztályára. A formanyomtatvány a www.jaszapati.hu honlapról letölthető.

(2) A polgármester határozata ellen benyújtott fellebbezést a Képviselő-testület bírálja el.

4. A közterület-használat engedélyezése

4. §
(1) Közterület-használati engedélyt kell beszerezni, illetve közterület-használati engedély köteles:

a) a közterületbe 10 cm-en túl nyúló üzlethomlokzat (portál), kirakatszekrény, üzleti védőtető (előtető), ernyőszerkezet, hirdető berendezés (fényreklám), továbbá cég - és címtábla elhelyezése;

b) árusító és egyéb fülke (pavilon, konténer, melyek üzleti tevékenységgel kapcsolatosak) elhelyezése;

c) munka- és biztonsági terület kialakítása, ideiglenes kerítés, védőtető, építési állványzat elhelyezése, építőanyag, építési hulladék tárolása;
d) alkalmi és mozgó árusítóhely;

e) idényjellegű árusítás (fenyő, dinnye, zöldség-gyümölcs, koszorú, virág, mécses);

f) üzlet előtt saját termék árusítása;
g) tüzelőanyagok 48 órát meghaladó, a közlekedést nem zavaró tárolása;

h) kiállítás, vásár, alkalmi vásár, sport- és kulturális rendezvények, továbbá mutatványos és cirkuszi tevékenységet szolgáló sátor, lakókocsi elhelyezése;

i) vendéglátó-ipari előkert, terasz, sörsátor elhelyezése.
(2) Nem kell közterület-használati engedélyt kérni:

a) a közút (járda) építésével, javításával, fenntartásával kapcsolatban, a közút (járda) területének elfoglalásához;

b) úttartozékok és a közúti közlekedés irányításának célját szolgáló berendezések elhelyezéséhez;

c) költözködés alkalmával történő rakodáshoz, ha az a 24 órát nem haladja meg és a közlekedést nem akadályozza;

d) építéshez szükséges anyagok, segédeszközök és segédszerkezetek 48 óránál rövidebb időtartamú lerakására, illetve elhelyezésére, amely a közlekedést nem akadályozza;

e) saját beépítetlen telekrésszel nem rendelkező épületeknél, hulladékgyűjtő edény elhelyezéséhez;

f) a közterületen, illetőleg az alatt, vagy felett elhelyezett közművek hibaelhárítása érdekében végzett munkához;

g) rendészeti szervek, a mentők, tűzoltók, továbbá vízügyi szolgálat létesítményei elhelyezéséhez;

h) a tüzelőanyagok 48 órát meg nem haladó és a közlekedést nem zavaró tárolásához a közterületet használó felelősségére.

(3) Nem engedélyezhető közterület-használat:

a) közterületen zajos, bűzös, tűz- és robbanásveszélyes, környezetszennyező tevékenység gyakorlására;

b) közlekedés biztonságát zavaró berendezésekre és anyagokra;

c) olyan helyre, mely a közművek vagy azok műtárgyai rendeltetésszerű használatát akadályozza;

d) göngyöleg üzlethelyiség előtti tárolására;

e) sátorgarázs létesítésére.

5. §

(1) A közterület-használati engedélyt annak kell kérnie, aki a közterületet használni kívánja.

(2) A közterület-használati engedély másra nem ruházható át.

(3) A közterület-használati engedélynek tartalmaznia kell:

a) az engedélyt kérő nevét és állandó lakó-, székhelyének címét, adószámát;

b) közterület-használat célját, időtartamát;

c) közterület-használat helyének, módjának és mértékének (m2) pontos meghatározását;

d) a közterületen folytatni kívánt tevékenység gyakorlására jogosító okirat, illetve építési engedély számát;

 (4) Az engedély megadása során figyelembe kell venni az építésügyi szabályzatot, a városrendezési terveket, a városképre és műemlékvédelemre, továbbá a köztisztaságra vonatkozó előírásokat, rendeleteket.

(5) A közterület-használati engedély határozott időre, legfeljebb 1 évre adható meg. A közterületi-használati engedély új kérelemre meghosszabbítható.

(6) Az engedély a megjelölt határidő utolsó napján érvényét veszti. A hosszabbítást 15 nappal az engedély érvényességi idejének lejárta előtt kell megkérni.

5. A közterület-használatért fizetendő díj

6. §

(1) Az engedélyes a közterület használatáért használati díjat köteles fizetni a rendelet 1. számú mellékletében meghatározott díjtáblázat szerint. A közterület-használati díj legkisebb összege 500,- Ft.

(2) A díjfizetés szempontjából minden megkezdett nap és négyzetméter egésznek, a hónapra meghatározott díjaknál minden 15. napig tartó időszak fél hónapnak, a 16. naptól egész hónapnak számít.

(3) A létesítmények elfoglalt közterület nagyságának meghatározásához a létesítmény közterületre eső vízszintes területét, cég, cím és hirdetőtábla, hirdető-berendezés esetén hirdetési felületét kell számításba venni.

(4) A közterület-használati díj beszedését a Jászapáti Polgármesteri Hivatal Pénzügyi Osztálya végzi.

(5) A közterület-használati díj teljes összegét az engedély átvételét követő 15 napon belül kell befizetni csekken vagy átutalással Jászapáti Városi Önkormányzat számlájára. 15 napnál rövidebb idejű közterület-használat esetén engedélyes köteles a közterület-használati díjat az engedély megadásával egyidőben megfizetni.

(6) Ha az engedélyes a közterület-használatot az engedély egyidejű visszaadásával megszünteti, részére a közterület-használati díj időarányos részét vissza kell fizetni.

7. §

(1) Mentes a közterület-használati díj fizetése alól:

a) a sport, kulturális és ifjúsági célú, valamint a civil szervezetek által szervezett nem üzleti jellegű, közcélú rendezvények közterület-használata;

b) a közterület tulajdonosának érdekében végzett rendeltetéstől eltérő közterület-használata;

c) közintézményi közterület-használat.

(2) A polgármester egyedi esetekben a közterület-használati díj fizetésének kötelezettsége alól kérelemre részben, vagy egészében felmentést adhat.

6. A közterület-használat megszüntetése és az engedély megvonása

8. §
(1) A közterületet az engedélyes csak a közterület-használati engedély megadását követően, az engedélyben kikötött időpontban és feltételek szerint veheti igénybe. 

(2) Közterület-használat közérdekű célból – közrend, közbiztonság, közegészségügy, környezet védelme, közúti biztonság – bármikor megszüntethető. Ilyen esetben az engedélyes részére – kérelmére – máshol kell a közterület-használat lehetőségét biztosítani.

(3) Az engedélyező – a közterület-használati engedély bevonására történő figyelmeztetés mellett határidő kitűzésével – felszólítja a szabálytalanság megszüntetésére azt az engedélyest, aki

a) a közterületen elhelyezett árusítóhely folyamatos tisztántartásáról, fenntartásáról nem gondoskodik, 

b) az engedélyezettnél nagyobb területet foglal el;

c) az engedélytől eltérő terméket árul;

d) a számára engedélyezett közterület használatot másnak átengedi;

e) a közterület-használati díjat határidőig nem fizeti meg.

(4) Amennyiben az engedélyes a megadott határidőn belül kötelezettségének nem tesz eleget, tőle a közterület használati engedélyt haladéktalanul vissza kell vonni.

(5) Meg kell vonni az engedélyt, ha az engedélyes a közterületet nem az engedélyezett célra és módon használja vagy díjfizetési kötelezettségének nem tesz eleget.

(6) Ha az engedély érvénytét veszti, az engedélyes saját költségén köteles az eredeti állapot helyreállítani és a közterületet megtisztítani.

(7) Ha az engedélyes a közterület használatát meg kívánja szüntetni, köteles az engedély visszavonását kezdeményezni az eljáró hatóságnál.

7. A közterület engedély nélküli használatának jogkövetkezményei

9. §

A közterület engedély nélküli használatára vonatkozó jogkövetkezményeket a Jászapáti Városi Önkormányzat Képviselő-testületének a közösségi együttélés alapvető szabályairól és ezek megszegésének jogkövetkezményeiről szóló 11/2014. (VII. 25.) önkormányzati rendelete tartalmazza.

III. Záró rendelkezések

8. Hatályba léptető rendelkezések

10. §

Jelen rendelet a kihirdetést követő napon lép hatályba. 

9. Módosító rendelkezések

11. §

A közösségi együttélés alapvető szabályairól és ezek megszegésének jogkövetkezményeiről szóló 11/2014. (VII. 25.) önkormányzati rendelet 9/B. § helyébe a következő rendelkezés lép:

„9/B. §

(1) A közösségi együttélés alapvető szabályaiba ütköző magatartást követ el, aki a közterület-használat rendjéről szóló .../2019. (...) önkormányzati rendeletben (a továbbiakban: .../2019. (...) önkormányzati rendelet) foglaltak szerint a közterületet tiltott módon használja, azaz a közterületen
a) engedély nélkül 10 cm-en túl benyúló üzlethomlokzatot (portál), kirakatszekrényt, üzleti védőtetőt (előtető), ernyőszerkezetet, hirdető berendezést (fényreklám), továbbá cég- és címtáblát helyez el;
b) engedély nélkül árusító és egyéb fülkét (pavilon, konténer, melyek üzleti tevékenységgel kapcsolatosak) helyez el;
c) engedély nélkül munka- és biztonsági terület alakít ki, ideiglenes kerítést, védőtetőt, építési állványzat helyez el, építőanyag, építési hulladék tárol;
d) engedély nélkül 48 órát meghaladóan vagy a közlekedést zavarva tüzelőanyagot tárol;
e) engedély nélkül alkalmi és mozgó árusítóhelyet üzemeltet;

f) engedély nélkül idényjellegű árusítást (fenyő, dinnye, zöldség-gyümölcs, koszorú, virág, mécses) folytat;

g) engedély nélkül üzlet előtt saját terméket árusít;
h) engedély nélkül kiállítást, vásárt, alkalmi vásárt, sport- és kulturális rendezvényeket tart, továbbá mutatványos és cirkuszi tevékenységet szolgáló sátrat, lakókocsit helyez el;
i) engedély nélkül vendéglátó-ipari előkertet, teraszt, sörsátrat helyez el;
j) sátorgarázs létesít;
k) göngyöleget üzlethelyiség előtt tárol.”
10. Hatályon kívül helyező rendelkezések

12. §

Hatályát veszti a közterület-használat rendjéről szóló 15/1997. (VI. 19.) önkormányzati rendelet.

	Farkas Ferenc s.k.

polgármester
	Biróné dr. Boros Anikó s.k.

jegyző


Ez a rendelet 2019. február 15. napján kerül kihirdetésre.

Biróné dr. Boros Anikó

jegyző
1. számú melléklet a .../2019. (...) önkormányzati rendelethez
A közterület-használati díjak mértéke (ÁFA nélkül)

	A közterület-használat jellege
	A díj mértéke

	Árusító és egyéb fülke, pavilon, konténer
	440 Ft/m2/hó

	Közterületbe 10 cm-en túl nyúló üzlethomlokzat (portál), kirakatszekrény, üzleti védőtető (előtető), ernyőszerkezet, hirdető berendezések, cég- és címtáblák
	550 Ft/m2/hó

	Építési munkával kapcsolatos (lakás- és egyéb építés) munka- és biztonsági terület kialakítása, ideiglenes kerítés, védőtető, építési állvány, építőanyag és építési hulladék
	95 Ft/m2/hó

	Alkalmi és mozgó árusítás
	440 Ft/m2/hó

	Tüzelőanyagok 48 órát meghaladó tárolása
	34 Ft/m2/nap

	Idényjellegű árusítás (pl.: fenyő, dinnye, zöldség-gyűmölcs, koszorú, virág, mécses)
	440 Ft/m2/hó

	Üzlet előtt saját termék árusítása
	260 Ft/m2/hó

	Mutatványos és cirkuszi tevékenységet szolgáló sátor, lakókocsi
	34 Ft/m2/nap

	Vendéglátó-ipari előkert, terasz, sörsátor
	260 Ft/m2/hó

	Egyéb: a fenti kategóriába nem tartozó igények
	210 Ft/m2/hó


2. számú melléklet a .../2019. (...) önkormányzati rendelethez
K É R E L E M

közterület használati engedélyre

Kérelmező neve:
 

Kérelmező lakóhelye, székhelye:

Kérelmező adószámát:

Közterület használat célja:
 
Közterület használat időtartama:

Közterület használat helye:

Közterület használat módja:

Közterület használat nagysága (m2):

Cégbírósági bejegyzés száma vagy Vállalkozói igazolvány száma:

Közterület folytatni kívánt tevékenység gyakorlására jogosító okirat, illetve annak száma:

Jászapáti, 20.................................................... 








.................................................... 

   







         aláírás 

Szükséges: 
· vállalkozói igazolvány vagy társasági szerződés ill. őstermelői ig. 
· élelmiszer esetében ÁNTSZ engedély 
